VSL sklep II Cpg 1124/2001
Sodna praksa višjih sodišč, 2002-01-10

vročanje - vpis v register - pošiljanje po pošti - pogodba o prenosu - izmikanje vročanju pošiljk

Pravnim osebam se sodna pisanja vročajo na naslovu, navedenem v registru. Če vročitev na v registru navedenem naslovu ni možna, se opravi nadomestna vročitev s pustitvijo obvestila na naslovu, ki je naveden v registru. Pogodbeni prenos naslova je razmerje med dolžnikom in pošto, ki ne vpliva na pravilnost nadomestne vročitve s pustitvijo obvestila in fikcijo prejema po 2. in 4. odst. 141. čl. ZPP v zvezi s 15. čl. ZIZ. Zatrjevano neizpolnjevanje pogodbe s strani pošte je stvar morebitne odgovornosti sopogodbenika, ne pa razlog, ki bi vplival na pravilnost vročitve sodnega pisanja. Za nadomestno vročitev s fikcijo prejema pošiljke po 141. čl. ZPP v zvezi s 15. čl. ZIZ ni potrebno, da se stranka izmika vročitvi, temveč zadošča objektivno dejstvo, da stranki na naslovu, vpisanem v sodni register, ni možno vročiti pisanja.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom zavrnilo dolžnikov predlog za razveljavitev potrdila pravnomočnosti sklepa o izvršbi z dne 18.4.2001. Dolžnik se je zoper sklep pravočasno pritožil in med drugim navedel, da ima v konkretnem primeru vlogo vročevalca pošta, ki je za sodišče opravljala vročanje, obenem pa je imela do dolžnika obveznost, da mu pošlje pošiljko na nov naslov v skladu s sklenjeno pogodbo med dolžnikom in pošto 4223 Poljane nad Škofjo Loko. Naslov je bil "pogodbeno prenešen", v razmerju med dolžnikom in pošto, pošta je vedela za pravilen naslov, vendar je ignorirala svojo obveznost. Pritožba ni utemeljena. Sodišče prve stopnje je pravilno ugotovilo, da ima dolžnik v sodnem registru Okrožnega sodišča v Ljubljani (vložna št. 061 12618400, matična št. 5892899) kot sedež vpisan naslov D... 116, L.... Zakon o pravdnem postopku (ZPP) v 3. odst. 139. čl. v zvezi s 15. čl. Zakona o izvršbi in zavarovanju (ZIZ) določa, da se pravnim osebam in drugim subjektom vpisa v register sodna pisanja vročajo na naslovu, navedenem v registru. Če vročitev na v registru navedenem naslovu ni možna, se opravi nadomestna vročitev s pustitvijo obvestila na naslovu, ki je naveden v registru (prim. 4. odst. 141. čl. ZPP v zvezi s 15. čl. ZIZ). "Pogodbeni prenos" naslova je razmerje med dolžnikom in pošto, ki ne vpliva na pravilnost nadomestne vročitve s pustitvijo obvestila in fikcijo prejema po 2. in 4. odst. 141. čl. ZPP v zvezi s 15. čl. ZIZ. Zatrjevana neizpolnitev pogodbe s strani pošte je stvar morebitne odgovornosti sopogodbenika, ne pa razlog, ki bi vplival na pravilnost vročitve sodnega pisanja. Za nadomestno vročitev s fikcijo prejema pošiljke po 141. čl. ZPP v zvezi s 15. čl. ZIZ ni potrebno, da se naslovnik izmika vročitvi, temveč zadošča objektivno dejstvo, da pravni osebi na naslovu, vpisanem v sodni register, ni možno vročiti pisanja. Iz vsega povedanega izhaja, da je odločitev sodišča prve stopnje o zavrnitvi predloga za razveljavitev klavzule pravnomočnosti povsem pravilna. Ker sodišče druge stopnje tudi v okviru preizkusa izpodbijanega sklepa po uradni dolžnosti (2. odst. 350. čl. ZPP v zvezi s 15. čl. ZIZ) ni ugotovilo kršitev, je na podlagi 2. točke 365. čl. ZPP v zvezi s 15. čl. ZIZ dolžnikovo pritožbo zavrnilo kot neutemeljeno in potrdilo izpodbijani sklep.

ZPP člen 139,  139/3,  141,  141/2,  141/4,  139,  139/3,  141,  141/2,  141/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.